mteb/NusaParagraphTopicClassification huggingface dataset:
Kayaknye, semua jaman sekolah aye sejak SD sampe SMA, pasti ade mata pelajaran olahraga bola basket. Bahkan dalem satu jenjang sekolah, bisa beberape kali ade entu jenis olahraga di mata pelajarannye. Basket entu termasuk olahraga buat bocah Sekolah Dasar alias SD. Olahraga yang ngelibetin bola dan kudu dimasukin ke suatu ring atau keranjang bolong di tiang entu katenye  merupakan cara efektif buat bikin para bocah aktif secara fisik. Olahraga bola basket juga bakalan macu para bocah buat belajar bermain dan bekerja secara tim. Kagak entu doang, para bocah juga bisa belajar kontrol badannye lewat metode “defense” dan “offense” pade pelaksanaan olahraga bola basket. Nah hal entu bakalan ningkatin keterampilan pada hal kecekatan, kekuatan otot, dan bisa ngelatih pemikiran para bocah karena die kudu kerja sama dengan beragam anggota timnye buat cetak gol.
Elu orang Jakarta? Atau elu mau ke Jakarta? Doyan makanan legendarisnye Jakarta yang namanye Soto Betawi kagak? Nah kalo elu doyan, aye mau rekomendasiin waroeng makan yang nyediain Soto Betawi legendaris. Buat elu yang belom pernah nyobain atau bahkan kagak doyan Soto Betawi, aye jamin bakalan doyan! Nah, waroeng makan yang nyediain Soto Betawi legendaris entu namanye “Soto Betawi Hj. Husein”. Soto Betawi Hj. Husein ini dikate sebagai “Soto Betawi legendaris". Beuh, mantep bener julukannye! Udeh kebayang deh, rasanye pasti enak bener! Nah, Soto Betawi Hj. Husein ini letaknye di daerah Jakarta Selatan. Buat harganye, elu kagak perlu keluarin duit banyak-banyak. Entu karena satu porsi Soto Betawi legendaris itu cuma 32 rebu aje. Jadi tunggu ape lagi lu? Gas deh ke sono!
Elu tau kagak, kalo selain banyak macemnye, hobi entu juga banyak manfaatnye? Misalnye nih, elu hobi baca buku. Nah dari kegiatan hobinye elu yang doyan baca buku, elu bisa dapet beragam ilmu. Dari baca buku, selaen elu dapet ilmu, elu juga bisa ningkatin ide elu. Selaen hobi baca buku, hobi melukis juga ada manfaatnye! Buat oraang yang hobinye ngelukis, pasti seneng kan kalo bisa ngelakuin entu hobi? Nah selaen seneng, selama ngelakuin hobi ngelukis, otak lo juga bisa berkembang, ningkatin konsetrasi, nalar logis, dan pastinye ngejaga mood elu! Jadinye, punya hobi dan ngelakuinnye entu hal yang baek. Tapi inget ye, jangan berlebihan sampe lupa waktu. Kewajiban tetep harus jadi prioritasnye elu. Oke?
Adè sêbuah hotèl bêsêjarèh di Surabaya. Hotèl nyang bêrlokasi di Jalan Tunjungan 65 êni dibangun padè 1 Juni 1910 amè Sarkiês bêsodarè. Awalnyè hotèl êni bêrnamè Hotèl Oranjê karna bangunannyè bêwarnè oranyê. Hotèl dibangun buat ngasih pênghormatan kêpadè Bêlanda nyang wayah ntu adè di Surabaya. Padè 19 Sèptèmbêr 1945 adè pêristiwè pênyoèkan warnè biru padè bêndèra Bêlandè nyang bêkibar di hotèl ini. Bangunan nyang karang bêwarnè putih gading êni mêrupakan hotèl bintang limè dêngan total 143 pangkèng di lantè atu amè duè. Hotèl êni masing têtêp ngêmêrtahanin gayè arsitèktur art dèco. Lukisan-lukisan nyang nampilin kêadèan Surabaya tèmpo dulu jugè têrtatè apik di tèmbok lobi hotèl. Karang hotèl êni bêrnamè Hotèl Majapahit.
Hal laen nyang mesti diperhatiin bener-bener tuh juga kendaraan nyang kite pake, karna kalo kaga kendaraan kite pan pasti kaga nyampe. Kebeneran aye berangkat ke Kuningan Jawa Barat tuh naek mobil elf, mobilnye sih bagus, nyaman juga mobilnye, terus supirnye juga bawa kaga ugal-ugalan. Sebenernye juga aye rada takut tuh karna katanye supirnya baru pulang pisan tuh dari Bandung, udeh gitu mobil nyang dipake juga sama. Cuma kan kalo mau pegih-pegih jauh mesti berdoa trus serahin semuanye ama Allah ta ala. Selama perjalanan tuh lancar, cuma pas mau keluar tol cirebon sempet ade masalah, mobilnye tuh bau sangit gitu trus ac juga kaga berasa jadi panas, nah kebeneran aye dibalakang supir trus ngerasa mesinnye panas banget. Untungnye udeh mau deket hotel jadi mobinye bisa langsung di bawa ke bengkel, pelanyanannya sih memuaskan jadi kaga ampe jadi masalah gede.
Apanan kalo nglenyom sayur-sayuran barang pasti kudu merhatiin cara ngolahnye. Sayur nyang jadi kedemenan orang nyang punye diabetes mah sayur pare. Sayuran eni punye ciri nyang gampang diinget, rasanye pait banget. Sayur ijo bekulit kasar eni sumber vitamin ama mineral nyang antep bener. Ngleyom pare katenye sih bisa ngurangin gejala penyakit kayak kolesterol, bikin adem gula darah, ampe ningkatin produksi ASI di ibu nyang lagi nyusuin. Cara masak pare biar kagak pahit ntu milih pare nyang masih muda terus bersihin make cara ngikis permukaan parenye. Abis ntu potong dah tipis-tipis, rendem di aer garem paling bantar 20-30 menit. Pas masak bisa direbus ame daon jambu biji atawa ame garem, gula, terus cuka. Cara nyang paling sering dipake buat ngolah pare ntu dikasih bumbu pedes ame gurih.
Elu tau kagak, kalo pas abad pertengahan – sekitar abad ke-8 sampe abad ke-12 Masehi – Islam entu jadi sumber ilmu pengetahuan dan penemuan? Pas entu, banyak bener tokoh ilmuwan dari berbagai bidang yang muncul di Peradaban Islam. Setelah mereka lahir dan muncul sebagai ilmuwan di entu masa, mereka berkontriusi ke dalam berbagai bidang. Mereka jadi ilmuwan, mereka nemuin ini-itu, intinye mereka bener-bener berkontribusi dalam peradaban. Bahkan ada juga yang nguasain berbagai disiplin ilmu sekaligus. Beberape tokoh Islam yang jadi ilmuwan di peradaban Islam entu ada; Ibnu Sina (die seorang filsuf, ilmuwan, dan dokter), Al Khawarizmi (ilmuwan Matematika), Al Kindi (penulis terkait ilmu beragam bidang), Abdul Wafa (ngembangin metode trigonometri) dan laennye. Nah entu die beberapa tokoh keagamaan yang jadi ilmuwan pas peradaban agama Islam.
Talindo atau popondi adalah salèh atu alat musik tradisional nyang bêrasal dari Toraja, Sulawèsi Sêlatan. Katè 'tolindo' mêrupakan sêbutan bagi orang-orang di daèrah Bugis, sêdêngkan katè 'popondi' mêrupakan sêbutan nyang sêring dilontarin olèh orang-orang nyang bêrasal dari daèrah Makassar. Alat musik êni dikêjè dari kayu solid, sênar, amè batok kêlapè. Talindo atau popondi punyè bêntuk nyang unik, yakni bêrbêntuk busur kayak tanduk sampi atau kêbo nyang bêtumpu padè batok kêlapè. Alat musik tradisional êni têrmasup jênis sitar bêrdawèi atu karna èmang tibang punyè atu sênar. Carè maènin talindo atau popondi dêngan carè dipêtik. Ngasilin bunyi dawèinyè dêngan carè digèsèkin ngêgunèin alat khusus nyang dikêjè dari bilèh bambu amè tali nyang padè akhirnyè ngêluarin suarè nyang khas.
Rumah adat di Indonesia entu macem-macem bener soalnye Indonesia entu kan katenye negara yang kaya suku dan budaya. Jadinye kagak heran kalo nyatanye Indonesia pun punya banyak bener jenis rumah adat dan sesuai dengan daerahnye. Kalo diitung berdasarkan jumlah provinsi, setidaknye ade 34 jenis rumah adat. Nah tapinye, tiap provinsi pun bahkan punya rumah adat lebih dari satu. Macem-macem rumah adat di Indonesia entu ade; Rumah Kebaya, Rumah Sunda, Rumah Joglo, Rumah Panjang, Rumah Limas, Rumah Tambi, Rumah Honai, Rumah Gadang, Rumah Baileo, Rumah Tambi, dan laennye. Banyak bener deh rumah adat di Indonesia, soalnye satu provinsi aje kadang ade rumah adat lebih dari satu.
Ketentuan di kelas belajar bikin kue di kelas private joyful tuh sama sekali kaga merugikan kite, sekali pertemuan kite tuh dapet waktu nyang lama sekitar 3 jam. Hasil kue nyang kite bikin tuh udeh jadi milik kite, jadi boleh deh tuh langsung dimakan ato dibawa pulang buat dicicipin keluarga. Chef nyang ngajarin juga chef ahli nyang udeh 20tahun dibidangnye. Kalo kite kaga ade waktu tuh buat pergi ke tempat lesnye kite bisa tuh minta pengajarnye buat dateng ke rumah kite, wah bener-bener bukan maen ye pelayanannye, mau gimana aje tetep diusahain. Semisalnye kite bingung nih mau bikin ape, kite bisa milih tuh resep apa nyang mau dipake trus itu tuh udeh disediain ama pihak joyfulnye.
Decluttering atau ngêrapiin adalah istilèh nyang digunèin buat aktipitas nyirtir atau milah barang nyang udèh kagak kêpakè di dalêm rumèh. Kêadèan rumèh nyang sêmrawut sêringkali ngêningkatin strès. Mênurut sêbuah pênêlitian, orang nyang rumèhnyè rapi punyè tingkat hormon kartisol nyang lêbih rêndèh daripadè orang nyang rumèhnyè sêmrawut. Sêlaèn ntu, kêadèan rumèh nyang rapi cêndêrung punyè idup nyang lêbih sèhat. Krèatipitas amè idè-idè jugè bakal lêbih gampang nongol dari kêadèan rumèh nyang rapi. Padè dasarnyè, ngêrapiin rumèh adalah carè buat ngêrawat diri dèwèk jadi lêbih baèk. Kêbiasèan ngêrapiin êni jugè bisè ngingêtin êlu amè barang-barang nyang udèh êlu punyè sêhinggè bisè ngurangin pêrilaku konsumtip.
Matahari yang bersinar cerah bener di pagi hari pelaksanaan upacara keagamaan Hari Raya Idul Fitri. Pas paginye upacara keagamaan Hari Raya Idul Fitri, orang Islam pade kudu salat eid. Aye salat eid di lapangan yang di sekitarnye banyak pohon-pohon ijo dan kite salatnye di atas rumput sintetis. Pemandangan salat eid bener-bener indah, langit pagi yang biru, gumpalan awan putih, pohon-pohon ijo, dan rumput sintetis yang bersih. Belom lagi entu lapangan ijo dipenuhin orang-orang salat eid yang pake mukena warna-warni, pemandangannye jadi makin bagus. Abis salat eid, aye pulang ke rumah dan rumah udeh banyak makanan layaknye lebaran. Ade sayur ketupat, ketupat, daging bakar, rendang, semur, dan laennye. Selesai sarapan, aye pergi ke rumah nenek-kakeknye aye bareng enyak-babehnye aye. Nah pas sampe di rumah nenek-kakeknye aye, ternyate udeh ade keluarganye kakek aye. Aye pun salaman sama mereka. Eh ternyate, ade kakak sepupu aye yang cakep. Udeh cakep, mukanye kayak orang Timur-Tengah campuran bule, tinggi pula. Bener-bener seneng aye pas Hari Raya Idul Fitri taon 2018 entu!
Bebek goreng lalada jadi pilian nomor atu kalo lagi mampir ke Bekasi. Tempat makan nyang adenye di jalan nusantara eni emang selalu rame apelagi pas bulan puase. Tempat eni biasenye dijadiin pilian utame buat buka puase bareng temen-temen, sodare, dan laennye. Menu nyang disajiin ade macem-macem, dari ayam, bebek, ikan semue ade. Olahannye ge macem-macem, ade nyang dibakar, digoreng, dibikin bumbu peda, dipepes, pokonye lengkap. Dagingnye ora alot pisan, empuk, bumbunye ngeresep, porsinye gede. Satu lagi nih, sambelnye di tempat eni juga juare. Harge nyang ditaro mayan murah banget. Harge ayam mulei dari 18 rebu udah dapet paket ama nasi tambah sambel sama lalapannye, kalo bebek mulei dari 25 rebu udeh dapet nasi, sambel, ama lalapannye.
Bisnis daring êlu kudu ngêmanpaatin mèdia sosial. Lêbih baèknyè lagi, êlu ngêgunèin sêgalè bêntuk mèdia sosial nyang adè wayah êni, mulè dari Instagram, Twitter, Facebook, amè TikTok. Mèdia sosial bakal ngêbantu jualan êlu diliat amè dikênal lêbih banyak orang. Tapi, êlu pêrlu pokus dalêm ngêlolè saban mèdia sosial nyang dimilikin. Êlu jugè bisè ngêmanpaatin pitur-pitur di mèdia sosial nyang bisè ngêbantu pênjualan produklu. Misalnyè, halaman pênggêmar di Facebook. Dêngan pitur ntu, êlu bisè nginpormasiin produklu sêcarè gratis amè orang-orang bisè ngêdapêt kabar têrbaru têntang produklu. Pitur laèn nyang bisè êlu manpaatin adalah iklan di mèdia sosial. Èmang, êni kagak gratis, tapi êni bakal amat ngêbantu pênjualan karna dêngan êni produklu jadi mangkin banyak dikêtauin orang. Mangkin orang tau, mangkè mangkin gêdé pêluang produklu bakal dibêli.
Teknologi makin canggih dan makin tersebar luas juga ke segala tempat. Kagak cuma makin berkembang kecanggihannye, kini mereka tersebar luas bahkan sampe orang di desa pun udeh bisa make ponsel. Bisa dikate, kemajuan teknologi entu emang bikin keidupan mereka makin gampang. Elu tau kenape lebih gampang? Misalnye aje dulu mereka kalo silaturahim ke orang, kudu ngelaluin perjalanan dan ketemu orang secara langsung, tapi berkat kemajuan teknologi mereka bisa hemat waktu dan biaya, dengan silaturahim lewat ponsel. Bahkan para bocah pun juga udeh mulai kenal ponsel dan make juga.Cuma kudu diinget, pemakean ponsel entu kudu ade batesnye. Para bocah yang kagak ade batesan maen ponsel, katenye bakalan kena dampak laen, ya entu jadi kecanduan game dan malah lalai sama tugas-kewajiban mereka buat masa depan.
Strès adalah rèaksi umum awak wayah êlu ngadêpin ancêman atau têkênan psikologis nyang ngêmungkinin êlu buat nyêsuèin diri di lingkungan atau situasi baru. Bagi sêbagian orang, strès mungkin bisè nyêbabin kurang molor atau molor kurang tibra. Kalo hal êni têrus bêlanjut, êlu justru bisè mangkin strès, kurang bêtênagè, amè susèh konsèntrasi atau pokus dalêm ngêjalanin aktipitas sêari-ari. Strès amè kurang molor jugè bisè ningkatin risiko têrjadinyè bêrbagè masalèh kêsèhatan sêrius, sêpêrti pênyakit kardiovaskular, dèprèsi, amè obèsitas. Kalo êlu lagi strès amè susèh molor, cobèlah buat nyiptèin suasanè molor nyang antêng amè kêrasan, misalnyè dêngan ngêrêdupin lampu pangkèng atau nyalèin aromatèrapi. Jangan lupè jugè buat sêlalu nyukupin waktu molor saban malêm sêkagaknyè 7–8 jêm.
Pêrlombèan lari jarak jauh Borobudur Marathon 2022 suksès digêlar di Taman Lumbini Candi Borobudur, Kabupatèn Magêlang padè Minggu, 13 Nopèmbêr 2022. Padè katêgori lanang, Khoirullah nyang mêrupakan pêlari dari Padang suksès ngamanin gêlar juarè katêgori half marathon (21 km) dêngan catêtan waktu 1 jêm 18 mênit. Mênariknyè, Khoirullah ngêgondol mêdali juarè di kêmilusêrtèannyè nyang pêrtamè dalêm Borobudur Marathon. Sayangnyè, Khoirullah kagak ngêdapêt tambèhan bonus dari komitè Borobudur Marathon 2022 karna gagal mêcahin rèkor waktu sêbêlonnyè, yakni 1 jêm 15 mênit.
Mênurut Khairullah, milu lomba Borobudur Marathon 2022 adalah pêngalaman nyang amat bêkêsan lantaran ajang êni bêbèda amè kumpetisi-kumpetisi lari laènnyè. Salèh atu ciri khas Borobudur Marathon adalah kêbêradèan masarakat sêkitar rutê nyang milu ngasih dukungan amè bêintêraksi langsung amè parè pêlari.
Tinggal di dèsa mêrupakan sêbuah hak istimèwa. Lingkungan di pêdèsaan nyang kagak banyak dirobah manusiè ngêjè suasanè di sono têtêp asri amè sejuk. Kagak adè polusi udarè nyang bisè sampè ngêrobah warnè langit dari biru jadi kêlabu. Di dèsa, masing banyak orang nyang ngêgunèin sêpèdah atau bahkan bêjalan kaki buat pêgi kê suatu têmpat. Di dèsa jugè kagak adè cêrobong asêp pabrik. Ngêrasèin sêsêknyè kotè saban jêm bêrangkat amè pulang gawè kadang ngêjè êlu rindu buat pulang kampung. Di dèsa danta kagak pêrnèh kêdêngêr suarè klakson nyang bêsautan tibang karna kêdagar-dagar buat sampè di têmpat tujuan. Di mari gè kagak adè antrèan kêndarèan ngulêr di jalan rayè.
Gong sêkati mêrupakan atu sèt alat musik nyang digunèin di Cirêbon amè sêkitarnyè. Biasènyè têrdiri atas bonang, gong, amè laènnyè. Kêbêradèan gong sêkati di Cirêbon amat êrat kaitannyè dêngan dakwah amè syiar Islam. Dulu masarakat Cirêbon banyak nyang pèngèn ngêliat pêrtunjukan gong sêkati êni. Padè wayah ntu parè wali ngêbolèhin masarakat buat ngêliat pêrtunjukan gong sêkati dêngan sarat ngêbacè duè kalimat sahadat tanpè harus ngêyakinin isinyè. Sêtêlèh masup pagêlaran gong sêkati, masarakat dikênalin duniè Islam liwat lakon-lakon nyang dibawèinnyè. Padè babak nyang disêrtèin lakon ênilah parè wali ngêdantain têntang Islam. Masarakat nêmuin kêcocokan amè ajaran Islam nyang padè akhirnyè mêrèka mutusin buat masup Islam.
Liburan akhir tahun ke Bandung, rasanya tak lengkap kalau tidak membawa buah tangan satu ini. Ibaratnya, belum sah ke Bandung kalau belum beli peuyeum. Penganan khas warga Bandung itu memang banyak dijual di setiap toko oleh-oleh. Salah satunya di pusat oleh-oleh yang berada di Jalan Raya Bandung-Cianjur. Seperti lagunya, makanan yang berbahan baku dari singkong difermentasikan itu sudah dikenal sejak dulu. Bahkan ada anggapan, jika melancong ke Bandung, tak lengkap rasanya bila tidak membawa oleh-oleh peuyeum Bandung. Selain itu, harganya yang murah menjadikan makanan yang memiliki rasa manis asam dan empuk saat digigit ini, dicari oleh banyak orang. Terutama oleh warga yang sedang berwisata ke Bandung. Peuyeum Bandung cocok sekali dihidangkan di waktu santai atau istirahat meskipun hanya ditemani secangkir teh hangat. Bisa juga diolah dengan tepung terigu laiknya pisang goreng.
Kalo ude tetarik jualan onlen, ude belajar banyak soal pemasaran, algoritme, ame pitur-pitur tetentunye, ade baenye kudu nyiapin diri dulu sebelon bener-bener mulai. Ade beberape care nyang kudu diikutin sebelon jualan onlen, neh. Petame, kudu cermat ngeliat peluang bisnis. Biarin diri tebuke aje ame semue hal, soalnye kagak ade nyang tao peluang ntu bise dateng dari mane aje. Kedue, kudu tao masyarakat jaman karang lagi butuh ape, ato bahase kerennye "tren pasar". Singkatnye, ape nyang lagi ngetren karang? Nah, ntu bise bangat dijadiin bahan jualan. Ketige, cari tao soal kompetitor. Ape kelebihannye, gimane care die ngelayanin pelanggan, platporm ape aje nyang dipake, range hargenye berape aje, ape promo nyang die kasi kek gimane aje. Keempat, selaen kudu kenal tren, kudu tao juge enih sasaran jualan kite siape. Mao ke remaje, enyak-enyak nyang ude punye anak, ato orang-orang dengan hobi tetentu. Terakhiran, tetepin model bisnis, mao make platporm ape? Website, media sosial, ato marketplace?
Elu tau kagak, kalo baca kitab suci agama Islam alias Al-Qur’an ade banyak manfaatnye? Bahkan katanye, baca Al-Qur’an entu ibarat perdagangan yang kagak pernah ngerugi. Kenape dikate kagak ngerugi? Pertama, satu huruf Al-Qur’an bernilai 1 kebaikan dan dilipatkan jadi 10. Kedua, ngapusin kesalahan. Ketiga, tiap bertambah kuantitats baca Al-Qur’an maka bertambah juga balesan pahal dari Allah. Keempat, baca Al-Qur’an entu bakalan datengin kebaikan. Kelima, baca Al-Qur’an bakalan datengin syafa’at. Sebenernye masih ada banyak lagi manfaat-manfaat dari baca kita suci agama Islam alias Al-Qur’an. Bahkan baca Al-Qur’an juga dikate sebagai salah satu ibadah paling agung. Entu die beberapa manfaat dari baca kitab suci agama Islam alias Al-Qur’an. Nyok kite baca Al-Qur’an buat ibadah ke Allah dan dapetin banyak manfaatnye!
Olahraga basket gampang bener dilakuinnye terus bejibun manfaat bisa rasakan, seperti tubuh menjadi lebih tinggi. Kagak sedikit atlet bola basket memiliki badan yang tinggi. Hal ntu dikarenakannye permainan bola basket mampu meregangkan otot kaki, tulang belakang, serta tulang kaki. Dengan memanjangkannye tulang-tulang ntu tersebut, tubuh bakalan menjadi lebih tinggi. Menurunkan berat badan, olahraga bola basket ntu dapat membakar sekitar 700-750 kalori yang ada, sehingga lemak yang berlebih akan hilang saat bermain. Menghindari osteoporosis, hal ntu bermanfaat lantaran melakukan aktivias lari yang dapat membuat tulang-tulang dalam tubuh akan semakin kuat jika dilakukan secara teratur. Meningkatkan kesehatan kardiovaskular, bola basket adalah permainan cepat yang melibatkan banyak lari, dribbling, berbalik cepat, passing, melompat, dan melempar bola ke ring. Jadi, olahraga ntu dapat berfungsi sebagai latihan kardiovaskular yang efektif, karena mempercepat pernapasan dan meningkatkan pasokan darah yang mengangkut manfaat oksigen ke otot-otot.
Membahas camilan pastinye bejibun, gaada abisnye. Apalagi kalo kite ngebahasnye ganyeman cemilan dari tanah sunda, ganyeman yang dijadiin camilan dari bahan dasarnye aci aje bejibun ragamnye. Dimulai dari cireng aci di goreng, cilok, cimol, cilung, cilor, cirambay, dan lain-lain, bejibun kan ragamnye. Nah salah satunye camilan yang ajib diganyem pas ujan-ujan, yaitu cilok atau aci dicolok, berbahan dasar dari tepung tapioka, bawang putih,  dan lain-lain buatnye juga gampil, direbus abis ntu pas digaresnye ntu ganyeman tinggal dikukus aje deh atau direbus lagi, diganyemnye anget-anget sambil diguyurin sambel kacang, kecap, dan saos sambel ditambah limo, behh dijamin kenikmatan tiada tara, ngegaresnye juga pasti gamau berenti dah. Untuk mendapatkan ntu cemilan kagalah susah, bikinnye gampil, kalo males juga banyak yang jual, disekolahan ada, pasar ada, atau yang dirumahan dijual frozen juga ada, dan biasanye ada juga ciloknye dimodelin dalemnye diisi lagi misalnye telur puyuh, atau abon, atau ayam, dan lain-lain. Harganye ntu ganyeman juga murah meriah, bikin yang ngegares jadi lupa diri karena enak dan murah, hal ntu juga yang bisa dibeli sama semua kalangan. Yang demen sama ntu ganyeman juga bejibun, dari yang muda sampe bangkotan demen sama ntu ganyeman.
Menjelang Hari Raya Idul Adha, keluarga aye tuh biasanye jalanin ibadah puasa. Tapi, beda ama puasa nyang dijalanin pas Idul Fitri, puasa pas Idul Adha tuh kaga satu bulan penuh. Biasanye kalo puasa Idul adha namanye puasa Zulhijah, Tarwiyah, ama Arafah. Puasa itu bisa dikerjain hari 1-7 Zulhijah. Puasa ini tuh emang kaga wajib tapi kalo dikerjain tuh pahalanye banyak. Lebaran Idul Adha pan juga cuma sekali dalem setahun, jadi ade baenya kite kerjain kalo kite masih mampu. Selama di dunia pan emang kite disuruh banyak nyari pahala jadi kite manfaatin tuh waktunye semaksimal mungkin. Selama di dunia jadi jangan di sia-siain tuh waktu nyang ada.
Belajar tarian tradisional sebenernya bisa jadi alternatif kegiatan buat anak-anak sekarang nyang udeh ketagihan gadget. Padahal, pan kite tau ye kalo akibat nyang didapet tuh banyak. Kaga cuma itu, kelamaan kena sinar hp tuh mata bisa jadi rusak. Padahal, kan kite tau sendiri kalo mata itunaset buat masa depan. Mangkanye udeh kaga heran kalo anak-anak sekarang tuh masih kecil aje kaca matanye udeh maen tebel-tebelan. Nah, alternatif laen kite bisa kasih kegiatan buat les tari tradisional. Manfaat nyang didapetin banyak, selaen ngurangin interaksi ama hp, nari juga bikin sehat karna badan ank tuh jadi banyak bergerak. Udah gitu, kalo telaten trus menang banyak penghargaan, kite bisa masup sekolah pake jalur penghargaan itu.
Katenye, adenye mata pelajaran olahraga atau pendidikan jasmani, kagak berfungsi pade mereka buat saat entu aje, tapi juga bisa bermanfaat di masa depannye mereka. Nah katenye ade suatu penelitian yang jelasin kalo bocah udeh mulai ade kegiatan berolahraga sejak awal, kemungkinan buat ngalamin diabetes tipe 2 dan hipertensi pas makin dewasa entu lebih rendah. Soalnye pas berolahraga entu, katenye kadar gula darah pade badan seseorang biasanye turun dan organ jantung makin stabil. Hal entu nimbulin dampak baek, ya entu tekanan darah juga normal. Nah, bermanfaat bener kan olahraga di sekolah sejak kecil entu? Kagak cuma bermanfaat buat pas mereka masih kecil, tapi pas mereka tumbuh dewasa pun masih bisa ngasih manfaat.
Kalo baru jadi orang baru mah kaga ada salahnye ngenal ama orang sekitar. Baru mao dateng kan kite pasti tuh dimintain data diri nyang lengkap, kalo udeh dimintain gitu mesti kudu nyerahin tuh jangan dientar-entarin. Kalo kite dari awal udeh nyepelein nanti ke depannye bakal disepelein kite ama lingkungan. Trus juga kalo ama tetangga tuh jangan usil, saling menghargai privasi. Tapi mentang-mentang minta dihargain privasinye kite ya kitr harus tau diri. Jangan ampe kite ngelakuin hal nyang kaga-kaga. Harus tau diri di lingkungan orang tuh jangan ampe ngerepotin orang bikin kegaduhan atau apapun dah nyang bisa bikin orang keganggu idupnye.
Bulan Romadon mêrupakan bulan istimèwa. Bulannyè umat muslim bêlomba-lomba buat mêrbanyak ibadèh amè bêramal. Salèh atu amalan nyang bisè ngêjadi ladang pahalè wayah Romadon adalah bêsêdêkah. Kagak tibang ngasih duit, bêsêdêkah jugè bisè dilakuin dêngan ngasih madang orang nyang bêpuasè. Pahalè ngasih madang kêpadè orang nyang bêpuasè adalah sêgêdé pahalè orang bêpuasè tanpè ngurangin pahalè orang nyang dikasih madang ntu. Pahalè ntu têtêp didapêt walo tibang mampu ngasih sêbiji korma atau sêtêguk aèr putih. Tapi, puguhnyè lêbih utamè kalo bisè ngasih madangan nyang cukup amè bisè ngênyangin pêrutnyè. Dêngan banyak bêsêdêkah liwat ngasih madangan bêbukè dibarêngin amè bêpuasènyè adalah jalan mênuju sorga.